Moʻgʻulistonga oliy darajadagi tashrif davomida qishloq xoʻjaligi va oziq-ovqat sohalarida erishilgan kelishuvlarni amalga oshirish chora-tadbirlari toʻgʻrisida
(resolution, 2026-02-16)

Oʻzbekiston Respublikasi Prezidentining joriy yil 24-25-iyun kunlari Moʻgʻulistonga davlat tashrifi davomida erishilgan kelishuvlar doirasida qishloq xoʻjaligi va oziq-ovqat sohalarida belgilangan vazifalarning oʻz vaqtida va toʻliq amalga oshirilishini taʼminlash maqsadida qaror qilaman: 1. Oʻzbekiston va Moʻgʻuliston oʻrtasida 2025 — 2027-yillarda qishloq xoʻjaligi va oziq-ovqat sohalarida amalga oshiriladigan chora-tadbirlarning asosiy koʻrsatkichlari etib quyidagilar belgilansin: (a) Moʻgʻulistondan Oʻzbekistonga 200 ming bosh, shundan 2026-2027-yillarda Navoiy viloyatiga qoʻshimcha 70 ming bosh mayda shoxli mollarni olib kelish va mahalliy sharoitda naslchilik-seleksiya ishlari yordamida koʻpaytirish orqali ularning sonini 2029-yil yakuniga qadar 1 mln boshga yetkazish; (b) bosqichma-bosqich jun va kashemirni qayta ishlash hamda tayyor mahsulotlar ishlab chiqarishni yoʻlga qoʻyish; (v) meva-sabzavot va oziq-ovqat mahsulotlarining Moʻgʻulistonga eksport hajmini har yili oshirib borib, 10 barobarga koʻpaytirish choralarini koʻrish; (g) Oʻzbekiston va Moʻgʻuliston oʻrtasida qishloq xoʻjaligi mahsulotlari ishlab chiqarish sohasida tajriba almashish va mutaxassislar malakasini oshirishni yoʻlga qoʻyish. 2. Belgilansinki, 2025-yil 1-avgustdan 2027-yil 31-dekabrga qadar Moʻgʻulistondan mayda shoxli mollarni Oʻzbekistonga import qilishda tadbirkorlik subyektlariga: (a) havo transportida tashish xarajatlarining 50 foizi Davlat budjeti hisobidan qoplab beriladi. Bunda ushbu kichik bandda nazarda tutilgan xarajatlar uchun talab etiladigan mablagʻlar Davlat budjeti parametrlarida Qishloq xoʻjaligi vazirligiga chorvachilik xoʻjaliklari tomonidan xorijiy davlatlardan import qilingan nasldor qoramol, qoʻy va echki, ona baliq va joʻjalarni sotib olish xarajatlarining bir qismini qoplab berish uchun ajratilgan mablagʻlar doirasida moliyalashtiriladi; (b) qoʻshilgan qiymat soligʻini toʻlash muddatini foizlar hisoblanmagan holda toʻlov taʼminotisiz kechiktirib toʻlash imkoniyati beriladi. 3. Iqtisodiyot va moliya vazirligi boshqa xarajatlarni qayta koʻrib chiqish hisobidan 2027-yil uchun Davlat budjeti parametrlarida ushbu qarorning 2-bandi “b” kichik bandida koʻrsatilgan toʻlovlarni qoplab berish boʻyicha xarajatlarni nazarda tutsin. Bojxona qoʻmitasi Veterinariya va chorvachilikni rivojlantirish qoʻmitasi bilan birgalikda mazkur tartibdan foydalangan tadbirkorlik subyektlari reyestrini, kechiktirilgan qoʻshilgan qiymat soligʻi summasi koʻrsatilgan xolda Iqtisodiyot va moliya vazirligiga taqdim etsin. Bunda: (i) Iqtisodiyot va moliya vazirligi taqdim etilgan roʻyxat asosida zarur mablagʻlarni Bojxona qoʻmitasiga oʻtkazib beradi; (ii) Bojxona qoʻmitasi oʻtkazilgan mablagʻlarni tadbirkorlik subyektlarining shaxsiy hisobvaragʻiga oʻtkazish orqali ularning qarzdorliklarini soʻndirish choralarini koʻradi; (iii) mazkur tartib doirasida tadbirkorlik subyektlarining shaxsiy hisobvaraqlariga oʻtkazilgan qoʻshilgan qiymat soligʻi summalari hisobga olinmaydi. 4. Markaziy bank, Iqtisodiyot va moliya vazirligi hamda Qishloq xoʻjaligi vazirligining Moʻgʻulistondan mayda shoxli mollarni Oʻzbekistonga import qilishda quyidagi takliflariga rozilik berilsin: (a) chorvachilik yoʻnalishida jalb qilingan xalqaro moliya institutlarining kredit mablagʻlarini tadbirkorlik subyektlariga yillik 10 foiz stavkada (shundan 3 foiz bank marjasi) 5 yil muddatga 2 yillik imtiyozli davr bilan ajratish. Bunda tijorat banklarining mazkur kichik bandda nazarda tutilgan kreditlarni imtiyozli shartlarda ajratish bilan bogʻliq xarajatlari Davlat budjetiga toʻlanadigan dividendlarini mos ravishda kamaytirish hisobiga qoplanadi; (b) tadbirkorlik subyektlariga ajratiladigan kredit mablagʻlari uchun sugʻurta mexanizmidan foydalangan holda mol-mulk garov taʼminotini 50 foizgacha etib belgilash. 5. Veterinariya va chorvachilikni rivojlantirish qoʻmitasiga (keyingi oʻrinlarda — Veterinariya qoʻmitasi) Qoraqalpogʻiston Respublikasi Vazirlar Kengashi Raisi va viloyat hokimlarining kafilligi asosida bir oy muddatda qaytarish sharti bilan Veterinariya xizmati va chorvachilikni rivojlantirish jamgʻarmasi mablagʻlari hisobidan tadbirkorlik subyektlariga Moʻgʻulistondan mayda shoxli mollarni yetkazib berishda moliyaviy koʻmak koʻrsatish huquqi berilsin. 6. Moʻgʻulistondan Oʻzbekistonga import qilinadigan mayda shoxli mollarning hududlar kesimidagi taqsimoti 1-ilovaga muvofiq tasdiqlansin. 7. Buxoro, Jizzax, Namangan, Navoiy, Samarqand, Surxondaryo, Qashqadaryo va Toshkent viloyatlari hokimlari bir hafta muddatda mayda shoxli mollarni parvarishlash uchun ozuqa yeri, chorvachilik majmuasi va mutaxassisi (veterinar) mavjud boʻlgan tadbirkorlar roʻyxatini shakllantirib, Veterinariya qoʻmitasiga taqdim etsin. 8. Belgilab qoʻyilsinki, Yaylov yerlaridan samarali foydalanishni tashkil etish va ularni muhofaza qilish, qorakoʻlchilik, teri va jun sanoati sohalarini yanada rivojlantirish boʻyicha respublika komissiyasi qaroriga asosan Qoraqalpogʻiston, Buxoro, Jizzax, Qashqadaryo, Navoiy, Samarqand va Surxondaryo yaylov xoʻjaliklari balansidagi yerlar Moʻgʻulistondan mayda shoxli mollarni Oʻzbekistonga kamida 1 000 bosh import qilgan tadbirkorlik subyektlariga quyidagi shartlar asosida toʻgʻridan-toʻgʻri ijaraga beriladi: (a) naslchilik va seleksiya ishlarini rivojlantirish orqali import qilingan mayda shoxli mollarning bosh sonini koʻpaytirib borish; (b) yaylovlarda ozuqabop oʻsimlik turlaridan boʻlgan izen, teresken, quyrovuq, kamforosma, choʻgʻon, erkak oʻt, oq (qora) saksovul ekilishini tashkil qilish. 9. Oʻsimliklar karantini va himoyasi agentligi Investitsiyalar, sanoat va savdo vazirligi, Savdo-sanoat palatasi bilan birgalikda 2025-2026-yillarda: (a) Moʻgʻulistonning yirik savdo markazlarida “Oʻzbekiston mahsulotlari” yarmarkasini tashkil etsin hamda qishloq xoʻjaligi mahsulotlarini Oʻzbekistondan eksport qilib, kelgusida boshqa davlatlarga reeksportni amalga oshirsin; (b) Ulan-Bator shahridagi yirik savdo maydonlarida Oʻzbekiston mahsulotlari stendini tashkil etib borsin; (v) Oʻzbekiston-Moʻgʻuliston savdo uyini tashkil etsin; (g) Moʻgʻulistonning importchi korxonalari vakillaridan iborat delegatsiyaning Oʻzbekistonga tashrifini tashkil etgan holda biznes uchrashuvlar oʻtkazsin. 10. Savdo-sanoat palatasi, “Oʻztoʻqimachiliksanoat” uyushmasi va Qishloq xoʻjaligi vazirligining quyidagi takliflariga rozilik berilsin: (a) 2025-yil yakuniga qadar Oʻzbekiston toʻqimachilik fabrikalarida dastlabki bosqichda sinov tariqasida aralash ip va mato ishlab chiqarish uchun Moʻgʻulistondan “Oʻzsanoateksport” AJ orqali markazlashgan holda mayin jun va kashemir olib kelish. Bunda “Savdoni rivojlantirish kompaniyasi” AJ ushbu maqsadlar uchun “Oʻzsanoateksport” AJga uning buyurtmanomasiga asosan belgilangan tartibda mablagʻ ajratadi; (b) 2026-yil yakuniga qadar Moʻgʻulistondan import qilingan mayda shoxli mollardan olinadigan junni qayta ishlash boʻyicha mahalliy mutaxassislarning Moʻgʻulistonning kashemir ishlab chiqarish va toʻqimachilik korxonalarida malakasini oshirgan holda junni qayta ishlash korxonasini tashkil etish. 11. Agrosanoatni rivojlantirish agentligi 2026-yil yakuniga qadar Moʻgʻulistonga sovuqqa chidamli va serhosil 10 ming dona meva koʻchatlarini tomchilatib sugʻorish texnologiyalari bilan birga yetkazsin hamda 15 gektar yer maydonida zamonaviy sanoatlashgan intensiv bogʻ tashkil etishga koʻmaklashsin. Bunda meva koʻchatlari va tomchilatib sugʻorish texnologiyalarini sotib olib, uni Moʻgʻulistonga yetkazish xarajatlarini qoplash Agrosanoatni rivojlantirish va qoʻllab-quvvatlash davlat maqsadli jamgʻarmasi mablagʻlari hisobidan Agrosanoatni rivojlantirish agentligi huzuridagi “Agrosanoat innovatorlari” MCHJ tomonidan amalga oshiriladi. 12. Qishloq xoʻjaligi vazirligi 2026/2027 oʻquv yilidan boshlab Toshkent davlat agrar universiteti va Moʻgʻuliston tabiiy fanlar universiteti oʻrtasida magistratura mutaxassisliklari boʻyicha qoʻshma taʼlim dasturlari joriy etilishini taʼminlasin. 13. Bosh vazir oʻrinbosarlari J. Qoʻchqorov va J. Xodjayev ikki oy muddatda Oʻzbekiston va Moʻgʻuliston oʻrtasida erishilgan kelishuvlar va loyihalarni moliyalashtirish hamda tadbirkorlik subyektlarini aylanma mablagʻlar bilan taʼminlash maqsadida Sanoatni rivojlantirish jamgʻarmasiga 50 mln AQSH dollari hamda Savdoga koʻmaklashish jamgʻarmasiga 50 mln AQSH dollari ekvivalentida 2030-yil 31-dekabrga qadar qaytarish sharti bilan past foizli mablagʻ jalb qilish boʻyicha Oʻzbekiston Respublikasi Prezidenti Administratsiyasiga taklif kiritsin. 14. Vazirlar Mahkamasi (Xodjayev) ikki hafta muddatda mazkur qarorning 2 va 4-bandlariga muvofiq quyidagilarni tasdiqlasin: (a) havo transportida tashish xarajatlarining 50 foizini Davlat budjeti hisobidan qoplab berish boʻyicha vaqtinchalik tartibni; (b) Veterinariya xizmati va chorvachilikni rivojlantirish jamgʻarmasi mablagʻlari hisobidan tadbirkorlik subyektlariga Moʻgʻulistondan mayda shoxli mollarni olib kelish uchun moliyaviy koʻmak berish boʻyicha vaqtinchalik tartibni. 15. Transport vazirligi oʻn kun muddatda: (a) Veterinariya qoʻmitasi bilan birgalikda mayda shoxli mollarni Moʻgʻulistondan Oʻzbekistonga havo transporti orqali olib kelish; (b) Oʻsimliklar karantini va himoyasi agentligi bilan birgalikda qishloq xoʻjaligi mahsulotlarini Oʻzbekistondan Moʻgʻulistonga havo transporti orqali eksport qilishni tashkil etish choralarini koʻrsin. 16. Veterinariya qoʻmitasi bir hafta muddatda Moʻgʻulistondan import qilinadigan mayda shoxli mollar nasli, vazni va yoshi boʻyicha talablarni ishlab chiqib, hududlar va tadbirkorlarga yetkazsin. 17. 2025-2026-yillarda Oʻzbekiston va Moʻgʻuliston oʻrtasida qishloq xoʻjaligi sohasida amalga oshiriladigan chora-tadbirlar boʻyicha “yoʻl xaritasi” 2-ilovaga muvofiq tasdiqlansin. 18. Mazkur qaror ijrosini samarali tashkil qilishga masʼul va shaxsiy javobgar etib quyidagilar belgilansin: (a) qishloq xoʻjaligi vaziri I. Abdurahmonov — Moʻgʻulistonda sabzavot va poliz ekinlarini yetishtirish hamda agrar sohada ilmiy hamkorlikni samarali yoʻlga qoʻyishga; (b) qishloq xoʻjaligi vaziri I. Abdurahmonov va Veterinariya qoʻmitasi raisi B. Norqobilov — Moʻgʻulistondan Oʻzbekistonga import qilinadigan mayda shoxli mollarni havo transportida olib kelish xarajatlarining bir qismini qoplab berishga; (v) Veterinariya qoʻmitasi raisi B. Norqobilov: (i) Moʻgʻulistondan mayda shoxli mollarni Oʻzbekistonga import qilish hamda naslchilik va seleksiya ishlarini rivojlantirish orqali ularning sonini mahalliy sharoitga moslashtirgan holda 2029-yil yakuniga qadar 1 mln boshga yetkazish; (ii) Moʻgʻulistondan olib kelinadigan mayda shoxli mollarni mahalliy sharoitga moslashtirish, ularni koʻpaytirish boʻyicha choralarning natijadorligi, taqdim etilgan imtiyozlarning samaradorligi yuzasidan Oʻzbekiston Respublikasi Prezidenti Administratsiyasiga har oy yakuni bilan hisobot kiritib borishga; (g) Oʻsimliklar karantini va himoyasi agentligi direktori I. Ergashev — Moʻgʻulistonga meva-sabzavot va oziq-ovqat mahsulotlari eksporti hajmini keskin oshirishga; (d) Savdo-sanoat palatasi raisi D. Vaxobov — Moʻgʻulistondan Oʻzbekistonga import qilinadigan mayda shoxli mollarning junini qayta ishlashga. 19. Qaror ijrosi uchun masʼul vazirlik va idoralar faoliyatini muvofiqlashtirish hamda nazorat qilish Bosh vazir oʻrinbosari J.A. Xodjayev zimmasiga yuklansin. T/rHududlar nomiQoʻylar bosh soniEchkilar bosh soni1.Buxoro viloyati5 6002.Jizzax viloyati41 6008 4003.Namangan viloyati5 0004.Navoiy viloyati110 0005.Surxondaryo viloyati1 4006.Samarqand viloyati1 4007.Qashqadaryo viloyati10 0008.Toshkent viloyati11 0005 600Jami:181 00019 000